Diari Oficial de la Generalitat Valenciana


Sumari del DOGV 172, del 25-06-1984 (1984/803102)

REIAL DECRET 955/1984, de 26 de març, sobre valoració definitiva i ampliació de funcions i mitjàns adscrits als serveis traspassats i adaptació dels transferits en fase pre-autonòmica a la Comunitat Valenciana en matèria d'agricultura.
-------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1984/03/26/955/dof/vci/html**

### Dades del document

Número de DOGV
:   172

Data del DOGV
:   25-06-1984

Secció del DOGV
:   DISPOSICIONS GENERALS

Número del document
:   1984/803102


Data del document
:   26-03-1984

Organisme emissor
:   Presidència del Govern

Tipus de document
:   Reial decret

Reial Decret 955/1984, de 26 de març, sobre valoració definitiva i ampliació de funcions i mitjans adscrits als serveis traspassats i adaptació dels transferits en fase preautonòmica a la Comunitat Valenciana en matèria d'agricultura.  
Per Reial Decret-llei 10/1978, de 17 de març, fou aprovat el règim pre-autonòmic per al País Valencià.  
Per Reial Decret 3533/1981, de 29 de desembre, es transferiren al Consell del País Valencià competències, funcions i serveis de l'Administració de l'Estat en matèria de capacitació i extensió agràries, sanitat vegetal, producció vegetal, producció i sanitat animal, desenvolupament ramader, ordenació de l'oferta i indústries agràries.   
Per Reials Decrets 2917/1979, de 7 de desembre i 299/1979, de 26 de gener, es transferiren al Consell General del País Valencià competències, funcions i serveis de l'Administració de l'Estat en matèria de denominacions d'origen i viticultura i enologia.   
Posteriorment, i per Llei Orgànica 5/1982, d?1 de juliol, s'aprovà l'Estatut d'Autonomia de la Comunitat Valenciana, a l'empar del qual s'aprovà el Reial Decret 4107/1982, de 29 de desembre, pel qual es traspassen funcions i serveis de l'Administració de l'Estat en matèria de denominacions d'origen i viticultura i enología a l'esmentada Comunitat Autònoma.   
Com a conseqüència de les transferències efectuades en fase preautonòmica pel Reial Decret 3533/1981, de 29 de desembre, es transferiren al Consell General del País Valencià mitjans personals i patrimonials per a l'exercici de les competències transferides, el règim jurídic d'adscripció de les quals cal adaptar a la situació configurada per l'Estatut d'Autonomia.   
El Reial Decret de traspàs en aquesta matèria, ja esmentat, només contenia una valoració provisional, i cal que la valoració provisional siga substituïda per una de definitiva.   
L'obtenció d'aquesta valoració definitiva comporta la necessitat d'ampliar determinats mitjans personals, patrimonials i pressupostaris relacionats amb els traspassos esmentats.   
Per tot açò, la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana adoptà en la reunió del dia 22 de desembre de 1983, l'acord oportú amb les relacions annexes, que s'aproven mitjançant aquest Reial Decret.   
En atenció d'aquests motius, a proposta dels Ministres d'Agricultura, Pesca i Alimentació i d'Administració Territorial, i amb la deliberació prèvia del Consell de Ministres en la reunió del dia 14 de març de 1984,   
DECRETE:   
Article 1.r  
S'aprova l'acord de la Comissió Mixta de Transferències previst en la disposició transitòria quarta de l'Estatut d'Autonomia de la Comunitat Valenciana, de data 22 de desembre de 1983, sobre valoració definitiva del cost efectiu dels serveis traspassats i adaptació dels transferits en fase pre-autonòmica i ampliació de mitjans personals, patrimonials i pressupostaris transferits a l'Ens Pre-autonòmic i a la Comunitat Valenciana, respectivament, en matèria de capacitació i extensió agrària, sanitat vegetal, producció i sanitat animal, desenvolupament ramader, ordenació de l'oferta, indústries agràries i denominacions d'origen i viticultura i enologia pels Reials Decrets 3533/1981, de 29 de desembre i 4107/1982, de 29 de desembre.   
Article 2.n  
En conseqüència, queden traspassats a la Comunitat Valenciana els béns, drets i obligacions així com el personal i els crèdits pressupostaris que figuren en les relacions adjuntes al propi acord de la Comissió Mixta esmentada, en els termes i les condicions que s'hi específica, i en les relacions dels quals es consignen degudament identificats els mitjans que es traspassen relatius a l'ampliació.   
Article 3.r  
Els traspassos a què fa referència aquest Reial Decret tindran efectivitat a partir del dia assenyalat en l'acord de la Comissió Mixta, sense perjudici que el Ministeri d'Agricultura, Pesca i Alimentació produesca, fins l'entrada en vigor d'aquest Reial Decret, els actes administratius necessaris per al manteniment dels serveis en el mateix règim i nivell de funcionament que tingueren en el moment de l'adopció de l'acord que es transcriu com a annex I d'aquest Reial Decret.   
Article 4.t  
Aquest Decret entrarà en vigor el mateix dia de la publicació en el "Boletín Oficial del Estado".   
Donat a Madrid, el 26 de març de 1984.   
JOAN CARLES R.  
El Ministre de la Presidència,  
JAVIER MOSCOSO DEL PRADO Y MUÑOZ  
ANNEX I  
El Sr. Juan Soler i Ferrer, Secretari accidental i la Sra. Maria Blanca Blanquer i Prats, Secretària de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana,   
CERTIFIQUEN:   
Que en la sessió plenària celebrada el dia 22 de desembre de 1983, s'hi adoptà acord sobre valoració definitiva del cost efectiu dels serveis traspassats, adaptació dels transferits en fase pre-autonòmica i ampliació de mitjans personals, patrimonials i pressupostaris a la Comunitat Valenciana en matèria de capacitació i extensió agrària, sanitat vegetal, producció vegetal, producció i sanitat animal, ordenació de l'oferta, desenvolupament ramader i indústries agràries, que foren transferits a l'Ens Pre-autonòmic pel Reial Decret 3533/1981, de 29 de desembre, així com en matèria de denominacions d'origen, viticultura i enologia, traspassats a la Comunitat Valenciana pel Reial Decret 4107/1982, de 29 de desembre, en els termes que tot seguit es relacionen:   
A) Normes estatutàries i legals en què s'empara la valoració definitiva, adaptació i ampliació de mitjans traspassats.   
Aquest acord s'empara, d'una banda, en l'article 148.1.7.é de la Constitució i en l'article 34.4 de l'Estatut d'Autonomia de la Comunitat Valenciana, aprovat per Llei Orgànica 5/1982, d?1 de juliol, en els quals es preveu l'assumpció de competències per part de la Comunitat en matèria d'agricultura, i ramaderia, d'acord amb les bases i l'ordenació econòmica general, i, d'altra banda, en la disposició transitòria quarta de l'Estatut d'Autonomia de la Comunitat Valenciana, en què es preveu el traspàs dels serveis inherents a les competències que, segons l'Estatut, li corresponen, així com el dels pertinents mitjans patrimonials, personals i pressupostaris, en el Reial Decret 4015/1982, de 29 de desembre, en què es regula el funcionament de la Comissió Mixta de Transferències, prevista en la disposició transitòria quarta de l'Estatut esmentat i es determinen les normes i el procediment a què han d'ajustar-se els traspassos de l'Administració de l'Estat a la Comunitat Valenciana, i en el Reial Decret 4142/1982, de 29 de desembre, sobre consolidació de transferències efectuades en aquesta Comunitat en fase Pre-autonòmica.   
B) Funcions de l'Estat que assumeix la Comunitat Autònoma   
L'ampliació de funcions que es traspassen a la Comunitat Autònoma en matèria de sanitat vegetal, com a conseqüència de la qual s'amplien els mitjans traspassats, comprén les següents:   
a) Exercir les funcions de Registre d'Empreses de tractament especialment autoritzades per a l'ús de productes fitosanitaris de perillositat elevada.   
b) Efectuar els assaigs, les experiències i els informes que, a instància de l'Administració de l'Estat, segons la normativa i en els terminis que aquesta estableix, siguen necessaris per a l'homologació a efectes de registre dels productes i material fitosanitari, amb comunicació a l'Administració de l'Estat dels resultats que s'hi obtinguen.   
La Comunitat Autònoma prestarà l'assistència dels serveis tècnics especialitzats a requeriment del Ministeri d'Agricultura, Pesca i Alimentació, tant per al desenvolupament de les funcions reservades per aquest, com per donar suport tècnicament i material a altres Comunitats Autònomes que ho sol·liciten a través de l'Administració de l'Estat.   
C) Mitjans patrimonials, personals i pressupostaris que s'amplien i adapten   
C.1. Béns, drets i obligacions:   
1. S'amplien els mitjans patrimonials traspassats a la Comunitat Valenciana i a l'Ens Pre-autonòmic, respectivament, en virtut dels Reials Decrets anteriorment esmentats, amb el traspàs dels béns, drets i les obligacions que es relacionen en l'inventari detallat en la relació adjunta número 1, on queden identificats els immobles, béns i les concessions i els contractes afectats pel traspàs. Aquests traspassos formalitzaran segons que estableix la disposició transitòria quarta de l'Estatut d'Autonomia i d'altres disposicions en cada cas aplicables.   
2. En el termini d'un mes des de l'aprovació d'aquest acord pel Govern seran signades les corresponents actes de lliurament i recepció de mobiliari, equip i material inventariable.   
3. El règim jurídic dels béns, drets i obligacions transferits en règim pre-autonòmic al Consell General del País Valencià pel Reial Decret 3533/1981, de 29 de desembre, s'adaptarà al que estableix la disposició transitòria quarta de l'Estatut d'Autonomia i d'altres disposicions en cada cas aplicables.   
C.2. Personal i llocs de treball vacants:   
1. S'amplien els mitjans personals traspassats a la Comunitat Valenciana i a l'Ens Pre-autonòmic, respectivament, en virtut dels Reials Decrets anteriorment esmentats, amb el traspàs del personal que nominalment es referència en la relació adjunta número 2.1.   
2. Aquest personal passarà a dependre de la Comunitat Valenciana en els termes legalment previstos per l'Estatut d'Autonomia i d'altres normes en cada cas aplicables i en les circumstàncies que s'especifiquen en la relació adjunta número 2.1, i amb el número de Registre de Personal.   
3. Els llocs de treball vacants que es traspassen, dotats pressupostàriament, són els que es detallen en les relacions adjuntes número 2.2, amb indicació del Cos o Escala a què estan adscrits o assimilats, nivell orgànic i dotació pressupostària corresponent.   
4. La Subsecretaria del Ministeri d'Agricultura, Pesca i Alimentació i d'altres òrgans competents en matèria de personal notificaran als interessats el traspàs i la nova situació administrativa, només el Govern espanyol aprove aquest acord per Reial Decret. Alhora, hom remetrà als òrgans competents de la Comunitat Valenciana una còpia certificada de tots els expedients d'aquest personal traspassat, així com dels certificats d'havers, i l'Administració de l'Estat procedirà a modificar les plantilles orgàniques i pressupostàries en funció dels traspassos operats.   
5. El règim de personal que ocupe els llocs de treball transferits al Consell General del País Valencià, en virtut del Reial Decret 3533/1981, de 29 de desembre, serà l'establert en el Reial Decret 2545/1980, de 21 de novembre i el Reial Decret 4015/1982, de 29 de desembre, i d'altres disposicions aplicables.   
D) Valoració definitiva de les càrregues financeres dels serveis traspassats   
1. El cost efectiu que, segons la liquidació del pressupost de despeses per a 1981, correspon als serveis traspassats a la Comunitat Valenciana s'eleva, amb caràcter definitiu, a 651.492.861 pessetes, segons detall que figura en la relació número 3.1. Aquest cost està minorat en 70.310.734 pessetes per taxes i altres ingressos.   
2. El cost efectiu que figura detallat en els quadres de valoració serà finançat en els exercicis futurs de la forma següent:   
Transitòriament, mentre no entre en vigor la corresponent Llei de Participació en els Tributs de l'Estat mitjançant la consolidació en la secció 32 dels Pressupostos Generals de l'Estat dels crèdits relatius als distints components del cost efectiu, pels imports que s'indiquen en les relacions 3.1, susceptibles d'actualització pels mecanismes generals previstos en cada Llei de Pressupostos.  
Les possibles diferències que es produesquen durant el període transitori a que fa referència l'apartat anterior, respecte al finançament dels serveis transferits, seran objecte de regulació en tancar l'exercici econòmic mitjançant la presentació dels comptes i estats justificatius corresponents, davant d'una Comissió de liquidació que es constituirà en el Ministeri d'Economia i Hisenda.   
E) Data d'efectivitat de les transferències  
Els traspassos objecte d'aquest acord tindran efectivitat a partir de l'1 de gener de 1984.   
I perquè conste expedeixen aquesta certificació a Madrid, el 22 de desembre de 1983.-Els Secretaris de la Comissió Mixta, Sr. Juan Soler Ferrer, Secretari accidental, i la Sra. Maria Blanca Blanquer i Prats.


Còpia Permalink ELI